
Metsa istutamise võistluse juhend 2026
1. 
Võistlus toimub individuaalselt. Võistlejate arvu ei piirata.
2. 
Võistlus toimub ettevalmistatud alal aja peale. Võistlejad istutavad aja peale istutustoruga männi või kuuse potitaimi ettevalmistatud pinnasele, kokku vähemalt 20 tk.
3. 
Võistlus algab taimekasti juurde minemise ja taimede panemisega istutuskasti (20 tk) ning lõpeb taimede istutamisega ja raja lõppu jõudmisega. Enne starti on võistlejal õigus minut aega tutvuda töövahenditega, reguleerida istutuskasti rihmad endale parajaks ning asetada need stardijoonele endale meelepärasesse kohta. Istutuskasti vöörihm tuleb enne tööga alustamist kinnitada. Tööriistad annab võistluse korraldaja.
4. 
Võistlejad lastakse rajale kolme kaupa.
5. 
Aeg läheb käima stardi käsklusega ja läheb kinni finišijoone ületamisega.
6. 
Esimene taim tuleb istutada kohe vao algusesse + 50 cm ja viimane joonega tähistatud punkti. Juhul, kui viimase ja eelviimase taime vahele jääb rohkem kui kaks meetrit, peab võistleja jooksma raja algusesse, tooma uue taime ning selle vahele istutama. Võistleja saab valida kahe vao vahel. Peale esimese taime istutamist enam vagu vahetada ei tohi. Seda tehes võistleja aega kirja ei saa. Taimed tuleb istutada ca 1,5-meetriste vahedega. Lubatud eksimise piir on +/- 0,5 m. Taimed tuleb istutada õigele sügavusele ja korralikult kinni vajutada. Taim peab jääma otse. Taimede ebakorrektse istutamise või vigastamise eest lisatakse võistleja ajale 10 sekundit trahvi taime eest. Taimede omavahelise vale kauguse korral lisatakse võistleja ajale 10 sekundit trahvi taime eest.
7. 
Kui võistleja istutab vähem kui 20 taime, lisatakse ta ajale 30 sekundit trahvi iga vähem istutatud taime eest. Rohkem on lubatud istutada kuni 1 taim. Rohkemate istutatud taimede eest lisatakse ajale 30 sekundit trahvi iga rohkem istutatud taime eest. Kui istutajal jääb raja lõpetamisel taimi alles, lisatakse ta ajale 20 sekundit trahvi iga ülejäänud taime eest. Töö korrektsuse hindamisel on võistlejal lubatud jälgida kohtunike tööd.
8. 
Paremusjärjestus koostatakse lõppaja alusel, alustades kõige kiiremast.
9. 
Autasustatakse võistluse 3 parimat.

Võistlusraja koostab Järvselja Õppe- ja Katsemetskond. Võistluse kohtunik on Tanel Piir.

